شي مرات كاتشوف تاتعيا و ماتكرهش كون كان المخزن راجل بوكوص ! طويل و قلدة و سميمر ! شعرو رطيطب، لابس مونطو كحل طروا كار smalto و فيه ديك الريحة ديال blue de channel باش تمشي تعنقو و تبكي ...تبكي تاتبرد و تبوسو و تقوليه سمح لينا آ سي المخزن راه كنا ظالمينك! سمح لينا بزاااااف ! و تبوسو فحنكو ليمن و تزيدو بوسة اخرى فحكنو ليسر و تزيد خلفة مع الطريق ! لي شاف الفيديو لي كايدور مؤخرا ديال دوك المثليين لي دخلو عليهم شي وحدين للبرتوش و جندخوهم ! وقبل منهم داك الدري ديال مراكش لي شبعو فيه تصرفيق و ركيل ولاد الطيط وكاع دوك الفيديوات ففاس و اكادير و كازا ديال مثليين كاياكلو الهرماكة ... غايلقاو بلي المشكلة ماشي فالقوانين لي خاصها تتبدل باش تولي العلاقات المثلية غير معاقب عليها و لا باش تولي العلاقات الجنسية خارج اطار الزواج ماشي “فساد”! المشكلة الكبيرة راها فشعيبة و ما ادراك ما شعيبة ! ماشي داك شعيبة لي غنات عليه فاطنة بنت الحسين شعيبة يا وليدي !هادا شعيبة خور! شعيبة لي راسو قاصح و خاشي كرموصتو فالشريط و يصحاب ليه راه داير ليه المخزن لوكالة باش يدير خدمتو! يعني داك le combat ديال الجمعيات الحقوقية اليوم لإلغاء تجريم المثلية و الغاء الفصل مياوكداوكداتين من القانون الجنائي راه ماشي فمالحلو ! حيت الصراع اليوم ماشي مع المخزن الصراع خاصو يكون مع واحد الفئة من الشعب سميتها الهايش مايش و لي الخصائص ديالها السوسيو ثقافية و السوسيو اقتصادية تقدر تعرفها دغيا دغيا من الفيديو و باختصار ” مقاودة عليهم ” بتمديد الألف ... مقاااااودة عليهم ! هاااا نعام ! المخزن مامساليش يكرع فرو ! مامساليش يتبع الناس فالزناقي و يفرع عليهم البيبان و يدخل عليهم للديور باش يجبد واحد مبرتش صاحبتو ! و لا واحد كايهبط على صاحبو ... المخزن تقدر تلقاه حداثي ! كايآمن بالحريات و حتى لاماكنش حداثي راه ذكي و عارف بلي فينا فينا حيت التطور كايفرضو علينا العالم الخارجي و القوانين الدولية لي المغرب كايخضع ليها! راه المصيبة الكحلة كاينة فالهايش مايش لي ماكايدخلش سوق راسو ! المشكل الكبير كاين فبنادم لي كاينصب راسو وصي على الناس الخرين ! هو لي يختار ليهم كيفاش يعيشو و شنو ياكلو واينا دين يدينو بيه و شكون ينيكو !ايه نعام آ سيدي حتى النيك شعيبة كايمارس عليك فيه الوصاية، أما المخزن راه عندو مشاغيلو ! عندو مشاكل أهم من أنه يدخل فشكون كركس شكون و علاش و فوقاش و ايمتا ؟ المشكل كاين فالجيران ! فالكونسيرج ديال العمارة ! فمول الطاكسي ! فمول الحانوت ! هادو هوما ولاد القحاب لي يمكن يديكلاريو بيك للمخزن و يهزو التيليفون و يعيطو لصحاب الحال يبرزطوهم مع الطناش د الليل ” آلو البوليس ... عافاك آ الشاف راه واحد مدخل صاحبتو آجيو جمعوهم راه حنا ناس موحطارامين” هادو هادو هوما صحاب البلا ! مساخيط الواليدين ! أعداء السعادة ! الفئة الظالة ! الحلقة المفقودة فنظرية التطور ، ذوي الاحتياجات الخاصة جدا لي ماكايفرحو تا كايفرتكو الحفلة و كايشوفو جارهم جارينو البوليس ملوي وسط ايزار بيض كي اللفتة ... كايفرحووو و كايحسو بواحد النشوة فاش كايدقو على جارهم يبرزطوه و هو مع الطرف باش يقولوليه ” راك برزطيتينا ماخليتيناش نعسو “الناس لي الهواية ديالهم هي الدقان فالحيوط ! زدك زدك زدك ... هادو هوما لي معاهم المشكل ماشي المخزن ! هادو هوما لي يقدرو يفرعو عليك الباب ! و يجمعو عليك الجوقة و يحميوها للغوات ” وا اللهم ان هذا لمنكر ! وا شهدو عليهم وا شد شد شد ...” ولاد حماد اوموسى ! ليزانديان ! ليزاندي بيخيش ! الشيشان ! الذباب ! الشكامة لي كانو فالأصل شكامة فالقسم صحاب ” ستاد ستاد ستاد ! خدا ليا كومتي ” وجوه الكومة ! لي تطورو ولاو شكامة فالخدمة و شكامة فالحومة و كبرو وزادو تطورو و ولاو كايمارسو التشكام على المستوى المؤسساتي و كايصحاب راسهم خدامين مع المخزن كثر من المخزن lui même ! داكشي علاش ديك الآلة الفحشية الوحشية الطوليطارية لي دوا عليها عزوز ! ماشي هي المخزن ! لا هي الشعب ... و طبعا ماشي الفئة ديال الشعب لي مشغولة بالأسهم و الفيلات و الطوموبيلات و ليفاكونص فالماربيا فشهر ستة هادو اكيد ماعمرك توحل معاهم ! دخل صاحبتك ! دخل صاحبك! خرج عريان ! كول رمضان ! شعل فراسك العافية ماعمر شي واحد منهم غايدخل عليك لدارك و يسولك آش كادير حيت الناس مشغولة ماكاتحكش راسها ! المشاريع المشاريع المشاريع و الفلوس داخلة و خارجة و البيزنيس و القضية محركة ! كاتوحل غا مع بعرور مسوس الظفران ! مسخوط الواليدين ! الكائن الفيروسي ! بعرور لي كايكون مكواني فراس الدرب لابس بانطوفت مو خاشي فيها غا جوج صباع القداميين ، كايخور نيفو و كايعجن كويرات بالخنونة كايلوحهم و يتبعهم بعينيه تاكايطيحو فالأرض ... هاداك هو لي مسالي باش غي يقشعك مطلع جمتك للبرتوش يجمع الهايش مايش و يطلعو يجندخوك و يصوروك فيديو و يعيطو ليك على السطافيط ! 
فيديو الاعتداء على المثليين ! راه الشعب هو ديك الآلة الفحشية الوحشية الطوليطارية لي دوا عليها عزوز أما المخزن و الله تا غا داي الشنعة مسكين! وانا ما كرهتوش طويل بوكوص نبوسو ونعنقو